**Mehmed Baždarević**, nado en Višegrad o 28 de setembro de 1960, é un exfutbolista e adestrador bosníaco.

Desenvolveu a maior parte da súa carreira no Željezničar do seu país e no Sochaux francés, militando nove tempadas en cada un deles. Alcumado **Meša** na antiga Iugoslavia e **Mécha** en Francia, está considerado como un dos mellores futbolistas bosníacos da historia.

Internacional coa selección de Iugoslavia, disputou con esta a Eurocopa de 1984. Trala disolución de Iugoslavia foi o primeiro capitán da selección de Bosnia e Hercegovina.

Traxectoria
-----------

### Como futbolista

#### Željezničar

Nacido o 28 de setembro de 1960 en Višegrad, por aquel entón parte de Iugoslavia e actualmente en Bosnia e Hercegovina, comezou a súa carreira como futbolista no Željezničar en 1978. Militou no club de Saraxevo durante nove anos, disputando máis de 300 partidos. 

Na tempada 1980/81, o Željezničar alcanzou a final da Copa de Iugoslava por primeira e única vez na súa historia. Baždarević marcou dous goles na final, pero a vitoria acabou sendo para o Velež Mostar por 3-2. Catro anos despois formou parte do equipo que chegou ás semifinais da Copa da UEFA de 1985 con Ivica Osim como adestrador.

#### Sochaux

En 1987 mudouse a Francia, onde fichou polo Sochaux, xunto co seu compatriota Faruk Hadžibegić. Militou outros nove anos no equipo francés, co que logrou o ascenso á Ligue 1 na súa primeira campaña. Disputou máis de 350 encontros co club de Montbéliard.

#### Últimos anos

En 1996 fichou polo Nîmes, onde xogou durante unha tempada antes de pechar a sa carreira no fútbol suízo, nas filas do Étoile Carouge, no que se retirou en 1998.

#### Selección nacional

Internacional con Iugoslavia dende as categorías inferiores, xogou nas seleccións júnior, olímpica e sub-21, e foi capitán da selección sub-20 que participou no Copa do Mundo sub-20 de 1979. Participou nos Xogos Olímpicos de 1984 nos Ánxeles, gañando a medalla de bronce.

En 1983 debutou coa selección iugoslava absoluta, nun partido amigable contra Francia. Disputou 54 partidos co conxunto iugoslavo, marcando catro, e participou con este na Eurocopa de 1984, na que foi titular en todos os partidos do equipo no torneo.

En 1989 a FIFA sancionouno por un ano por cuspir ao árbitro turco Yusuf Namoğlu durante a disputa dun partido contra Noruega en Saraxevo válido para a clasificación para o Mundial de 1990. Por este motivo non puido participar no torneo mundial, no que o seu equipo acadou os cuartos de final.

Coa disolución de Iugoslavia, Baždarević comezou a xogar coa selección de Bosnia e Hercegovina en 1992. Con todo, o equipo non foi recoñecido pola FIFA ata 1995 en parte debido á guerra de Bosnia. Debutou oficialmente en setembro de 1996, nun partido de clasificación para o Mundial de 1998 contra Grecia, portando o brazalete de capitán. Xogou o seu segundo e último partido ese mesmo ano contra Croacia.

### Como adestrador

#### Inicios

Entre 1998 e 2003 traballou como segundo adestrador no Sochaux, primeiro con Jean Fernandez e logo con Guy Lacombe, ademais de dirixir os equipos filiais do club.

#### Istres

En 2003 converteuse no adestrador do Istres, da Ligue 2, co que conseguiu durante a súa primeira campaña o ascenso á Ligue 1. Este éxito supúxolle o premio ao mellor Adestrador do Ano da Ligue 2.

#### Étoile

O 16 de xullo de 2005 fíxose cargo do Étoile du Sahel tunisiano. Con este club acadou ese mesmo ano a final da Liga de Campións da CAF, na que perdeu por un global de 3-0 diante do Al Ahly adestrado polo portugués Manuel José.

No campionato doméstico, o equipo acabou subcampión de liga, despois de perder na derradeira xornada ante o USM Monastir, indo parar o título ás vitrinas do seu máximo rival, o Espérance de Tunis. Tras esta derrota, Baždarević foi despedido.

#### Al-Wakrah (1ª etapa)

Na tempada 2006/07 adestrou o Al-Wakrah de Qatar, rematando a liga na metade da táboa.

#### Grenoble

En decembro de 2007 chegou ao banco do Grenoble francés, por recomendación do seu mentor, Ivica Osim. Rexeitou ofertas do Le Mans e do Niza, da primeira división, para facerse do equipo de Isère na segunda división. Ao final da tempada 2007/08 o Grenoble de Baždarević logrou o ascenso á Ligue 1 por primeira vez na súa historia. Na seguinte campaña o equipo conseguiu comodamente a permanencia e chegou ás semifinais da Copa de Francia, caendo ante o Rennes.

Deixou o club en setembro de 2010 por motivos económicos.

#### Sochaux

O 10 de xuño de 2011 foi nomeado adestrador do Sochaux, club no que militara como xogador durante nove tempadas.  Con todo, o 6 de marzo de 2012, despois de 8 meses no cargo, foi despedido debido aos malos resultados.

#### Al-Wakrah (2ª etapa)

Na tempada 2012/13 adestrou por segunda vez o Al-Wakrah, co que só puido ser noveno (de 12 equipos) na liga qatarí.

#### Bosnia e Hercegovina

 Baždarević dirixindo a Bosnia e Hercegovina nun partido amigable contra Austria o 31 de marzo de 2015.
O 13 de decembro de 2014, Baždarević foi nomeado adestrador da selección de Bosnia e Hercegovina, sendo elixido por diante das outras opcións, entre as que estaban Milovan Rajevac, Vahid Halilhodžić, Igor Štimac e Felix Magath. Sucedeu no cargo a Safet Sušić, que foi destituído pola N/FSBiH debido a unha serie de malos resultados na clasificación para a Eurocopa de 2016, con só dous puntos en catro partidos. A selección mellorou considerablemente con Baždarević no banco e conseguiu a clasificación para a repesca, pero nesta foi eliminada pola selección irlandesa cun marcador global de 3-1.

O seu contrato foi ampliado e en 2016 gañou a Copa Kirin despois de eliminar a Dinamarca nas semifinais e de vencer ao Xapón por 2-1 na final.

Deixou a selección bosníaca en decembro de 2017, despois de non ter conseguido a clasificación para o Mundial de 2018.

#### Paris FC

En xuño de 2018 foi nomeado adestrador do Paris FC, da Ligue 2, co que asinou un contrato de dous anos. Na súa primeira tempada, o equipo francés rematou nun bo cuarto posto. Con todo, foi despedido o 30 de decembro de 2019 debido aos malos resultados da tempada seguinte.

#### Guingamp

O 30 de agosto de 2020 asinou como novo técnico do Guingamp ata 2022. O 1 de febreiro de 2021, rescindiu o seu contrato co club debido aos malos resultados.

Vida persoal
------------

A esposa de Baždarević, Marina Baždarević, naceu en Belgrado, Serbia. Coñecéronse en 1979 nun avión que viaxaba do Xapón a Belgrado. Nove meses despois encontráronse de novo noutro voo de Tunisia a Belgrado e dende entón comezaron a saír. A súa filla, Téa Baždarević, traballa como xornalista en Francia.

Palmarés
--------

### Como xogador

Sochaux
* **Ligue 2 (1):** 1987/88.

### Como adestrador

Bosnia e Hercegovina
* **Copa Kirin (1):** 2016.

Notas
-----

1. ↑  "Prije 16 godina BiH je igrala sa Grčkom u Kalamati" (en bosníaco). 12 de outubro de 2012. Consultado o 22 de agosto de 2022.
2. ↑  "Mehmet Bazdarevic - International Appearances". *rsssf.org* (en inglés). Consultado o 22 de agosto de 2022.
3. ↑  "Sanciones". *El País* (en castelán). Axencia EFE. 26 de outubro de 1989. Consultado o 22 de agosto de 2022.
4. ↑  "Mehmed Baždarević". *eu-football.info* (en inglés). Consultado o 22 de agosto de 2022.
5. ↑  "Etoile Sahel get Bosnian coach". *BBC* (en castelán). 16 de xullo de 2005. Consultado o 22 de agosto de 2022.
6. ↑  "Etoile du Sahel sack their coach". *BBC* (en inglés). 12 de abril de 2006. Consultado o 22 de agosto de 2022.
7. ↑  "Etoile name new coach". *BBC* (en inglés). 12 de abril de 2006. Consultado o 22 de agosto de 2022.
8. ↑  "Scoreline" (en inglés). 15 de abril de 2006. Arquivado dende o orixinal o 5 de xuño de 2011. Consultado o 22 de agosto de 2022.
9. ↑  "BAŽDAREVIĆ EKSKLUZIVNO ZA JL ‘Krećem u lov na 15 bodova, BiH će osvojiti 3. mjesto’" (en bosníaco). Arquivado dende o orixinal o 21 de decembro de 2014. Consultado o 22 de agosto de 2022.
10. ↑  "Otići ću ako mi pukne film" (en bosníaco). 1 de outubro de 2009. Consultado o 22 de agosto de 2022.
11. ↑  "Communiqué Officiel" (en francés). 10 de xuño de 2011. Arquivado dende o orixinal o 13 de xuño de 2011. Consultado o 22 de agosto de 2022.
12. ↑  "Communiqué Officiel" (en francés). 6 de marzo de 2012. Arquivado dende o orixinal o 9 de marzo de 2012. Consultado o 22 de agosto de 2022.
13. ↑  "El Sochaux destituye a su técnico, Mecha Bazdarevic". *Marca* (en castelán). 6 de marzo de 2012. Consultado o 22 de agosto de 2022.
14. ↑  "Mehmed Baždarević je novi selektor reprezentacije BiH!" (en bosníaco). 13 de decembro de 2014. Consultado o 22 de agosto de 2022.
15. ↑  "Čelnici F/NSBIH uskoro na sastanku sa Vahidom Halilhodžićem" (en bosníaco). 19 de novembro de 2014. Consultado o 22 de agosto de 2022.
16. ↑  "Vahid Halilhodžić za Radiosarajevo.ba: Nažalost, politika vlada u BiH, bilo bi teško raditi" (en bosníaco). 19 de novembro de 2014. p. Radiosarajevo.ba. Arquivado dende o orixinal o 22 de novembro de 2014. Consultado o 22 de agosto de 2022.
17. ↑  "Vahid Halilhodzic rejects Bosnia job" (en inglés). 19 de novembro de 2014. Consultado o 22 de agosto de 2022.
18. ↑  Ligata, Jasmin (25 de novembro de 2014). "Ekskluzivno: Štimac kandidat za izbornika BiH" (en bosníaco). Consultado o 22 de agosto de 2022.
19. ↑  Ames, Nick (4 de decembro de 2014). "Felix Magath to hold talks over Bosnia managerial position". *The Guardian* (en inglés). Consultado o 22 de agosto de 2022.
20. ↑  Krvavac, Fuad (17 de novembro de 2014). "Sušić tenure ends with Bosnia and Herzegovina". *UEFA* (en inglés). Consultado o 22 de agosto de 2022.
21. ↑  "Irlanda estará presente en la Eurocopa" (en castelán). 16 de novembro de 2015. Consultado o 22 de agosto de 2022.
22. ↑  "Bosnia vence a Japón y gana la Copa Kirin" (en castelán). 7 de xuño de 2016. Consultado o 22 de agosto de 2022.
23. ↑  "Baždarević: Imao sam plan sa BiH, igrači su tražili da ostanem" (en bosníaco). 5 de decembro de 2017. Consultado o 22 de agosto de 2022.
24. ↑  "Paris FC : Le nouveau coach dévoilé" (en francés). 15 de xuño de 2018. Consultado o 22 de agosto de 2022.
25. ↑  "En Avant Guingamp. Mécha Bazdarevic entraîneur jusqu’en 2022" (en francés). 30 de agosto de 2020. Consultado o 22 de agosto de 2022.
26. ↑  "Mehmed Baždarević više nije trener francuskog drugoligaša Guingampa" (en bosníaco). 1 de febreiro de 2021. Consultado o 22 de agosto de 2022.
27. ↑  "Baždarević priznao da su ga zvali iz Crvene zvezde" (en bosníaco). 4 de xaneiro de 2014. Consultado o 22 de agosto de 2022.
28. ↑  "Mehmed Baždarević otvoreno o svemu: Moj otac je zaključavao kuću u 23 sata, kasnije nisam mogao ući" (en bosníaco). 20 de decembro de 2014. Consultado o 22 de agosto de 2022.
29. ↑  "Mehmed Baždarević u "AS Ekskluzivu" sa Muhamedom Bikićem" (en bosníaco). 21 de decembro de 2014. Consultado o 22 de agosto de 2022.
30. ↑  "Le maire de Sigolsheim s'est marié" (en francés). 22 de setembro de 2013. Consultado o 22 de agosto de 2022.

Véxase tamén
------------

### Ligazóns externas

* Sitio web oficial Arquivado 13 de agosto de 2022 en Wayback Machine. *(en francés)*.
* Datos do xogador no Comité Olímpico Internacional *(en inglés)*.

| * v
* c
* e
Selección de Iugoslavia - Xogos Olímpicos de 1984 - Medalla de bronce |
| --- |
| 
* 1 Pudar
* 2 Čapljić
* 3 Baljić
* 4 Katanec|
* 5 Elsner
* 6 Radanović
* 7 Smajić
* 8 Gračan
* 9 Djurovski
* 10 Baždarević
* 11 Cvetković
* 12 Ivković
* 13 Nikolić
* 14 Deverić
* 15 Miljuš
* 16 Stojković
* 17 Mrkela
* Adestrador: Toplak

 | Iugoslavia |

| * v
* c
* e
Selección de Iugoslavia - Eurocopa de 1984 |
| --- |
| 
* 1 Simović
* 2 N. Stojković
* 3 Baljić
* 4 Katanec|
* 5 Zajec
* 6 Radanović
* 7 Šestić
* 8 Gudelj
* 9 Sušić
* 10 Baždarević
* 11 Vujović
* 12 Ivković
* 13 Hadžibegić
* 14 Elsner
* 15 Miljuš
* 16 D. Stojković
* 17 Čop
* 18 Deverić
* 19 Halilović
* 20 Cvetković
* Adestrador: Veselinović

 | Iugoslavia |

|  |  |
| --- | --- |
| Control de autoridades | 
* Wd: Q518054
* EUfootballInfo: 1453
* FootballDatabase: 9380
* NFT: 14418
* SoccerBaseMgr: 1932
* Sports Reference: mehmed-bazdarevic-1
* Thefinalball: 55865
* Transfermarkt: 172793
* UEFA: 5518
* Worldfootball: mehmed-bazdarevic

 |